**De-ale nopții**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Scăpă ziua cele scrise

Ce, lovite-n colțul zării,

Sfărâmate-s în puzderii

De steluțe și de vise.

Care-n umbrele de tufă

Poticnesc de-a rostogolul

Și le-nghite unde golul,

Unde-s prinse-n flori de nufăr.

Luna vine să dezlege

Nedreptatea prăbușirii

Când cu șoapta adormirii,

Când cu reflectarea legii.

De la spate-i caprimulgul

Protestând monotonia

Își recită poezia

Și durerile-și promulgă.

Heleșteul râde-n inimi

Din verdeața de mătase

Și cu versurile scoase

De la ritmuri și din rime.

Dar acoperă tăcerea

Forfotirile de baltă,

Modernizme nu mai saltă

Să-și mai strige iar averea.

Vremea pâlpâie prin umbre

Căutându-și zestrea zilei

Ca-n poveștile idilei

Nimeni să nu se conturbe.

Parcă-ncețoșat în tihne

Șed alăturea de curgeri

Zăbovind când s-or parcurge

Și proteste și odihne.

Gândurile-mi nepătrunse

Triumfează-n grijă mută

Că un vis și-o stea căzută

Le am prinse și ascunse.

Aștept zorii dimineții

Când argintu-n rouă-a bate:

Eu din tainiță le-oi scoate

Ca să le restitui Vieții.

Victor Bragagiu